Kristian Asdahl

Kristian Asdahl (1920–2000) var en norsk industrileder og politiker (H). Han var innvalgt på Stortinget fra Akershus i tre perioder: 1954–1957 og 1961–1969.

 Yrkesliv 
Han var odelsgutt, men valgte å overlate odelsretten til en yngre bror, Erland Asdahl. Under andre verdenskrig var han troppssjef i hjemmestyrkene O. 1223 Nes 1943–1945. Han gikk handelsskole i 1939, og tok examen artium i 1944. Han var utdannet siviløkonom fra Handelshøjskolen i København fra 1949, og studerte ved Université de Neuchâtel i Sveits i 1953.

Han var bestyrer i farens firma, E. Asdahl AS i Årnes, 1939–1946 og senere firmaets innehaver 1949–1958. Han var dessuten ansatt ved Stavanger Electro-Staalverk AS i Jørpeland 1949–1951. Asdahl var videre administrerende direktør i Joh. Bastiansen AS 1951–1953, administrerende direktør i Stavanger Staal AS 1951–1953 og 1954–1963, salgsdirektør i Stavanger Electro-Staalverk 1955–1963 og konsulent i Stavanger Electro-Staalverk 1963–1972. I Norges Banks representantskap var Asdahl formann 1965–1977 og 1984–1991 og viseformann 1978–1983.

 Politisk arbeid 
Han var styremedlem i Nes Høyre 1946–1958, styremedlem i Akershus Høyre 1946–1961, formann i Nes Unge Høyre 1949–1953, formann i Akershus Unge Høyre 1949–1953, medlem av Unge Høyres landsstyre 1951–1955 og viseformann i Unge Høyre 1955–1957. Han var videre viseformann i Akershus Høyre 1953–1957 og formann 1958–1961, medlem av Høyres landsstyre 1954–1961 samt formann i Akershus Høyres finanskomité 1963–1966. I Bærum Høyre var han hovedstyremedlem 1961–1970 og 1974–1999, formann 1970–1974, formann i finanskomiteen 1975–1992 og æresmedlem fra 1992.

Asdahl spilte en avgjørende rolle da Høyres stortingsgruppe skulle velge mellom Bent Røiseland fra Venstre og Per Borten fra Senterpartiet som statsminister etter stortingsvalget 1965. Han talte varmt for et bredt borgerlig samarbeid, også lenge etter tiden på Stortinget. I minnetalen over Asdahl på Stortinget ble han også beskrevet som «en gentleman av den gamle skole.»

 1967–1969 medlem i Industrikomiteen
 1967–1969 varamedlem i Valgkomiteen
 1965–1967 medlem i Skog-, vassdrags- og industrikomiteen
 1961–1965 medlem i Skog-, vassdrags- og industrikomiteen
 1954–1957 medlem i Protokollkomiteen
 1954–1957 medlem i Den hemmelige protokollkomiteen
 1954–1957 medlem i Valgkomiteen

 Utmerkelser 
Som idrettsmann ble han tildelt Idrettsmerkestatuetten i 1960, Statuettklubbens hederspris i 1976 og diplom og sølvmerket for Birkebeinerrennet i 1979.

Han ble dessuten tildelt Kongens fortjenstmedalje i gull for sin samfunnsnyttige innsats i 1997.

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Akershus
Kategori:Stortingsrepresentanter 1965–1969
Kategori:Stortingsrepresentanter 1961–1965
Kategori:Stortingsrepresentanter 1954–1957
Kategori:Lokalpolitikere i Nes i Akershus
Kategori:Høyre-politikere i Akershus
Kategori:Lokalpolitikere i Bærum
Kategori:Unge Høyres ledelse
Kategori:Norske næringslivsledere
Kategori:Norske siviløkonomer
Kategori:Kongens fortjenstmedalje i gull
Kategori:Personer fra Nes kommune i Akershus